Charlton Noord-Kaap se nuwe afrigter | Netwerk24
Charlton Noord-Kaap se nuwe afrigter
Deur Johann de Jager 15 April 2021 20:00
Mark Charlton sal voortaan Noord-Kaap se hoofafrigter wees. Foto: Verskaf
Noord-Kaap het Donderdag bevestig dat hy vir Deon Carolus en Baakier Abrahams op die kortlys om die pos as hoofafrigter geklop het.
Carolus was die afgelope seisoen die waarnemende afrigter van Noord-Kaap, terwyl Abrahams, 'n voormalige afrigter van Suidwestelike Distrikte, die hulpafrigter van die Warriors was.
Charlton (39) het by Noordelikes vier trofeë in sy sewe seisoene as die span se afrigter gewen.
Hy was in 2017 Krieket Suid-Afrika (KSA) se Provinsiale afrigter van die Jaar. Hy was die vorige jaar ook benoem as KSA se Afrigter van die Jaar.
Charlton spog met 'n vlak 4-sertifikaat as afrigter.
Hy was vir drie jaar – tot en met 2019 – die Titans se hoëprestasiebestuurder voor hy weer by Noordelikes oorgevat het.
Hy is net langer as 'n dekade in afrigting betrokke en het in die tydjie ook baie skouers geskuur met spelers van die Titans wat vir die Proteas gespeel het.
Charlton het sy krieket in die Oos-Kaap geleer.
Hy het die Oostelike Provinsie op skool in al die ouderdomgroepe verteenwoordig en het aan Kingswood College gematrikuleer.
Hy het aan die eertydse Universiteit van Port Elizabeth die Suid-Afrikaanse Universiteite verteenwoordig en het met sy skuif na die noorde saam met Pretoria High School Old Boys meer as een keer glorie op die nasionale klubkampioenskap ervaar.
Carolus (42) moes by Noord-Kaap instaan nadat JP Triegaardt by die Knights gaan uithelp het en toe later as hulpafrigter by dié franchise aangestel is. Triegaardt is met die nuwe struktuur van provinsiale spanne intussen ook as die Vrystaat se hulpafrigter aangestel.